Touchegoun Lama ! Ken kalz istoriou dreist-ordinel am-oa kleùet  diàrnehoñ. Eur Halmouk  rusad eo. Gand e bropagand evid dizalh ar bobl  galmouk, e-neus anaouet kalz a brizonou rusad en amzer an tzared, hag  evid ar mem rezon, kalz a brizonou rusad en amzer ar sovieded. Eñ a  dehas er Vongoli, hag e-neus levezonet mad ar Vongoled. Eur mignon  braz dan Dalai Lama a Lasha eo, an den gouiziega etre ar lamaïsted,  bruded evel eun den hag a ra miraklou hag evel doktour. Kazi dizalhet  e oa doh ar Bouddha beo hag e-neus penn-renet buan an oll rummadou  baleour-bro  deuz ar Vongoli a gornog ha deuz an Dzoungari. Da heul eo  bet anaouet penn-renour ar rummadou mongol deuz an Turkestan. Harpet  eo e levezon àr e houzoud deuz ar skiant gevrinuz, evel ma lâr ar  Vongoled. Tud all a lâr e spont ar Vongoled. Lâret e veze penoz eun  den e-noa ket sentet dohtoñ a oa bet lahet. Den erbed a ouie nag an  dei nag an eur, ma vefe en e yourtenn pe e-kichenn e jao e haloupad er  gompezenn pa zeufe eñ deun taol. Ged eur gountell, eun tih pistoled  pe nemed e vizied kreñv àr eur houg, eñ a ree e justiz.